"Qerdu l-art u daru għall-baħar – Marsaskala, episodju ieħor fl-istroja twila tal-qerda ta' pajjiżna" – ADPF Is-Sibt filgħodu saret konferenza stampa minn ADPD – The Green Party f'Marsaskala. Dr Melissa Bagely, Deputat Segretarju Ġenerali tal-partit introduċiet l-konferenza stampa. Qalet li l-proposta tal-marina fil-bajja ta' Marsaskala hija eżempju ieħor ta' nuqqas ta' konsultazzjoni mar-residenti u anke mal-Kunsilli Lokali. "Għal darba oħra l-gvern u l-awtoritajiet qed jinjoraw l-obbligu tagħhom skont il-liġi li ssir konsultazzjoni mal-Kunsill tal-lokalità, f'dan il-każ dak ta' Marsaskala." "Il-fatt li l-marina qegħda fil-pjan lokali mhix skuża biex ma ssirx konsultazzjoni kif suppost. Lura fl-2006 l-Gvern Nazzjonalista ta' dak iż-żmien kien għadda bħal gaffa minn fuq kulħadd u għax huwa favur żvilupp bla rażan ma għamilx l-istudji tal-impatti kif suppost. Il-pjani lokali huma skaduti. Issa għandna l-Partit Laburista fil-gvern li bħal ta' qablu qed jiġi jaqa' u jqum mill-konsultazzjoni, bħal ta' qablu huwa favur il-qerda tal-bajjiet u tal-kosta tagħna. Qerdu l-art u issa daru għall-baħar ukoll." Indirizza l-konferenza stampa wkoll Brian Decelis, resident ta' Marsaskala u li fil-passat serva ta' kunsillier f'isem Alternattiva Demokratika fil-Fgura. Brian Decelis qal:"F'dawn l-aħħar 4 snin kemm ilni noqgħod hawn rajt assalt fuq dak li qabel kien raħal pittoresk, bi żvilupp ma jaqta' xejn kull fejn tħares. Il-proposta tal-marina hija l-kolp tal-mewt – qerdu l-art u issa anke l-baħar hu ikkundannat. Marina tfisser daqshekk se nkunu nistgħu nibqgħu ngħumu, nniżlu l-canoes jew dinghies, jew nilgħabu fil-baħar kif aħna mdorrijin bih sal lum." "Żgur li tqum il-mistoqsija: għaliex dan il-proġett tħabbar illum propju ftit qabel m'għanda tissejjaħ elezzjoni ġenerali? Għal li jista' jkun, għandu x'jaqsam, ma' proġett massiċċ ieħor ġewwa Marsaskala, qiegħed nirreferi għal dak tal-Jerma li xi kultant nisimgħu bih? Ma nafx – nistaqsi qiegħed jiena – la jien ġurnalist u lanqas investigatur – imma, forsi, xi ħadd mill-ġurnalisti hawn preżenti jitħajjar jindaga minn hemm wara dawn il-proġetti u x'konnessjonijiet jista' jkun li għandhom." Iċ-Chairperson ta' ADPD – The Green Party Carmel Cacopardo emfasizza li l-proposta ta' Transport Malta (TM) biex jibda l-proċess ħalli tkun żviluppata yacht marina tagħmel ħafna ħsara. Staqsa:"Min iddeċieda dwar din il-ħtieġa? Id-dokument ippubblikat minn TM jgħid li din hi meħtieġa biex Marsaskala jibbenefika minn turiżmu assoċjat mal-jottijiet. Li mhux jgħidu hu li wara li ttrasformaw lil Marsaskala f'ġungla tal-konkos fuq l-art, issa jridu jħarbtu l-baħar ukoll. L-ippjanar tal-ispazji pubbliċi hu funzjoni pubblika li teħtieġ li isservi biex ittejjeb il-kwalità tal-ħajja tar-residenti. Dan l-iżvilupp ir-residenti ma jriduhx u allura TM għandha tieqaf u tisma' dak li għandhom xi jgħidu in-nies: għax jekk in-nies dan l-iżvilupp ma tridux xi skop hemm li jibqa' għaddej?" "L-istudju dwar l-impatti tal-iżvilupp kollu li għaddej bħalissa messu ilu li sar snin kbar, sa minn qabel ma tfasslu l-pjan lokali. Imma dakinnhar il-proċess tal-pjan lokali tħaffef apposta biex ikun evitat illi dan l-obbligu jkun onorat. U għalhekk li l-iżvilupp kollu li għaddej qed joħnoq il-ħajja tan-nies. Bil-yacht marina dan isir agħar." "Marsaskala mhix l-unika lokalità li qed tgħum f'dan it-taħwid ikkawżat minn żvilupp bl-addoċċ: hi biss l-aktar eżempju riċenti. Hu għalhekk li aħna bħala partit tkellimna b'mod ċar dwar din il-ħerba, f'Marsaskala u fil-bqija tal-pajjiż. Dan kollu nistgħu nindirizzawh bi pjani lokali li jirriflettu l-ħtiġijiet u l-aspettattivi tan-nies, li jrażżnu l-iżvilupp esaġerat u li jagħtu nifs lin-nies. Pjani lokali li ma jservux lill-flus imma li jservu lin-nies."